**Nagovor predsednika Državnega sveta Mitje Bervarja na Dnevu slovenskih zadružnikov na Kmetijsko-gozdarskem sejmu v Gornji Radgoni**

(Gornja Radgona, 26. avgust 2015)

Spoštovani zadružnice in zadružniki, cenjeni gostitelj – predsednik Zadružne zveze Slovenije in državni svetnik gospod Peter Vrisk, spoštovani predsednik vlade gospod dr. Miro Cerar, spoštovani minister za kmetijstvo, gozdarstvo in prehrano gospod mag. Dejan Židan, spoštovani direktor Radgonskega sejma g. Janez Erjavec, spoštovani predsednik Kmetijsko-gozdarske zbornice Slovenije in državni svetnik gospod Cvetko Zupančič, spoštovani poslanci Državnega zbora, spoštovani visoki gostje…,

dovolite mi, da vas vse skupaj lepo pozdravim v imenu Državnega sveta RS, drugega doma slovenskega parlamenta.

Še posebej me veseli, da je sejem skozi zadružno druženje tukaj v Gornji Radgoni tudi letos svečano obarvano. Med nami so najbolj zaslužni zadružniki, ki bodo danes prejeli priznanja za svoje uspešno delo. Brez pripadnosti, predanosti in optimizma zvestih članov in članic obstoj zadrug ne bi bil mogoč. Za vsako organizacijo je ključen aktiven posameznik. Zato iskreno čestitam vsem zadružnicam in zadružnikom in še posebej današnjim nagrajencem, seveda pa tudi vodstvu Zadružne zveze Slovenije, ki sledi viziji delovanja v korist članstva.

Tudi v Sloveniji se na srečo vse bolj zavedamo da so zadruge - ekonomski model med zelo uspešnimi smermi razvoja gospodarstva in družbe za prihodnji čas. Predvsem zato, ker se z zadružništvom spodbuja drugačen model gospodarske dinamike. Kot kažejo primeri številnih evropskih držav, je z zadružnim povezovanjem mogoče blažiti tudi enega najhujših problemov sedanjega družbenega trenutka – to je velika nezaposlenost, ki ogroža temelje blagostanja družbe in človekovega dostojanstva.

Zadruge se ob tem kažete kot alternativa –kot vzporeden, zanesljiv in trden steber družbene ekonomije. Prav zadruge ste tisti gospodarski subjekt, ki si niste dovolili, da bi se vas kriza še posebej dotaknila, in tudi v težkih časih ohranjate delovna mesta ali celo ustvarjate nova.

Skoraj 150 let zadružnega povezovanja v Sloveniji kaže na trdoživost zadružnega modela, ki je pri nas preživel že tri države.

V Državnem svetu RS si prizadevamo, da bi v Sloveniji še bolj prepoznali vlogo zadrug. Skrbeti nas mora lastna pridelava in predelava hrane, ohranjanje delovnih mest, zlasti na podeželju ter s tem v zvezi njegova obdelanost in poseljenost.

Zagotavljanje hrane s trajnostnim izkoriščanjem domačih proizvodnih virov mora biti strateška opredelitev slovenske države. Le na tak način lahko dolgoročno utrjujemo našo politično in  ekonomsko suverenost. V ta namen si v Državnem svetu prizadevamo za ustrezno podporno politiko države pri samooskrbi. Na posvetu, ki smo ga s somišljeniki organizirali v Državnem svetu smo prav tako opozorili na nevarnost sklepanja trgovinskega sporazuma med Ameriko in EU – torej TTIP.

Prav tako smo skupaj z Zadružno zvezo in Kmetijsko gozdarsko zbornico, na primer ponovno opozorili na številne neizkoriščene možnosti naše države na področju gozda in lesa.

Ker zadruge opravljate pomembno gospodarsko dejavnost, državni svetniki podpiramo prizadevanja za enakopravnost zadrug z drugimi gospodarskimi subjekti. Zavzemamo se za tako zakonodajo, ki bi zmanjševala administrativne ovire in nepotrebna bremena, in vzpostavila kakovostno podporno okolje za ustanavljanje, rast in promocijo zadrug. Ena od možnosti je tudi davčno ugodnejša obravnava zadrug, kar bi še spodbujalo zadružne oblike organiziranja v prihodnosti.

Spoštovani zadružnice in zadružniki, spoštovani visoki gostje,

Zadruge in zadružniki boste imeli v prihodnje, poleg pristojnega ministra in vlade RS, še bolj pomembno vlogo pri tem, da bo na prodajnih policah ostalo slovensko blago in da bo slovenski kupec lahko posegal po slovenski hrani.

Hrana ostaja strateška surovina, tesno povezana z gospodarstvom, turizmom, kulturo in zdravjem. Prehrambena samozadosnost je eden od gradnikov suverenosti vsake države. Zato si je treba prizadevati za tesno sodelovanje med kmetijskim sektorjem, ministrstvom, vlado RS in slovensko družbo kot celoto.

Iskreno še enkrat čestitam vsem zadružnikom ter še posebej današnjim nagrajenkam in nagrajencem. Prav tako čestitam Zadružni zvezi Slovenije na čelu s predsednikom Petrom Vriskom in njenemu vodstvu za dosedanje uspešno vodenje, vsem prisotnim pa želim prijeten družaben sejemski dogodek.

Hvala za vašo pozornost.